【明報專訊】上年《施政報告》話要成立「弘揚中華文化辦公室」(下稱弘揚辦),同埋舉辦中華文化節。文體旅局長楊潤雄噚日喺中華文化節節目巡禮致辭話會喺6至9月舉行,預計受惠人數接近10萬,希望藉此提升市民嘅國民身分認同、文化自信,同時帶動人流,為經濟增添助力。佢話文化節每年設定一個焦點中國城市,聚焦顯示呢個城市嘅文化魅力,而今年嘅焦點城市就係上海,會安排上海京劇院、上海民族樂團、上海博物館嘅節目及展覽畀市民欣賞。康文署回覆話今個財政年度預留咗2000萬元籌辦中華文化節。
楊潤雄盼「以文塑旅、以旅彰文」
康文署總經理(文化節目)倪淑儀噚日介紹中華文化節,話會有超過100場活動,焦點包括舞劇《五星出東方》、中樂演奏《茶馬古道行》等(見表),而同焦點城市上海相關嘅文藝項目就有3個,包括上海京劇《烏龍院》、《七俠五義》,同埋中樂演奏《海上生民樂》。佢提到文化節仲有近30個中國戲劇梅花獎得主出演粵劇、崑劇、婺劇等各種中國傳統劇目。
楊潤雄話希望活動可以做到「以文塑旅、以旅彰文」,透過旅發局及唔同渠道向海外同內地旅客宣傳文化節,吸引更多人流,帶動旅遊等相關行業嘅生意。
中華文化節嘅節目約有30多個,仲有唔少講座等延伸活動,部分要買飛入場嘅項目今日開始售票。